Igone Amesti

Igone Amesti Bustinzuriaga (Mallabia, Bizkaia, 1985eko abuztuaren 12a) mezzosopranoa, abesbatza-zuzendaria eta musika-irakaslea da.

 Bizitza 
Mallabiko Areitio auzoko Barrenengoa baserriko alaba, lau nesketan bigarrena. Jaioterriko Learreta-Markina eskolan egin zituen bere lehen ikasketak eta Ermuan gero bigarren mailakoak. Musika ikasketak burutu zituen gerora eta ogibidez musika-irakaslea da.

Ermuko Euskal Birusa Elkarte Kulturaleko koordinatzailea izan zen eta honek argitaratzen duen Drogetenitturri hilabetekariko kolaboratzailea, Mallabiko berriak idatziz bertan. 

2023ko maiatzeko udal hauteskundeetan, Mallabiko EH Bildu koalizioaren alkategaia izan zen eta zinegotzi gero.

 Musika ikasketak 
Ume-umetan ekin zion musika ikasteari: 5 urterekin, Adolfo Jainagaren eskolan hasi zen trikitixa ikasten jaioterrian bertan; 6rekin, panderoari oratu zion eta Ermuko Musika Eskolan solfeoari; 8rekin, Eva Zubizarreta irakaslearen eskutik, akordeoiaz ausartu zen. Gerora, Mallabiko eskolan solfeo, akordeoi eta piano klaseak hartu zituen. Ermitetako jaietan, Andramarixetan, Santa Zezilia eguneko kontzertuan… horrelako jai giroan egin zituen bere lehen agerraldiak. 

Bilboko Juan Crisostomo Arriaga Kontserbatorioan osatu zuen bere formazioa. Gerora Musika Hezkuntza ikasi zuen Euskal Herriko Unibertsitatean, musika irakastea ogibide bihurtuz.

 Abeslari 
Kantua izan du afizio eta pasio: 13 urterekin hasi zen Durangoko Musika Eskolan Kantu Lirikoko formazioa jasotzen eta berorren erdi mailako titulua du eskuratua, 6 urteko dedikazio eta prestaketaren ondoren. Durangoko Bartolome Ertzilla abesbatzako partaide ere izandakoa da. Mezzosopranoarena da bere ahotsaren tesitura.

Sorreratik Mallabiko Jasokunde abesbatzako kantaria, bederatzi urte zituela  hasi zen bertan eta bere hiru ahizpekin batera. Urteetara Lagun Artean koru gaztearen zuzendaritzaz kargotu zen. Kantu kontuetan etengabe formatzeaz gain, ikasi duena transmititzea du helburu. "Kantuaz disfrutatzie, oiñarrizko ezagutza batzuk jasotzie, euren abotsetan konfixantzie eukitzie, konplejuek kentzie, soltatzie…" hori lortu guran ekin zion herriko ume kantu zaleei erakusten.

Profesional modura ere bere saiakera egindakoa da, bakarka: ezkontzetan kantatuz, kontzertu klasikoak eskainiz... Taldean, ostera, zartzuela eta ikuskizun ugaritan hartu du parte Igonek. Baina lagun arteko bazkal oste baten abesteko aukera eduki ezkero gehiago gozatzen du bakarka aritzen denean baino.

Durangoko “4kote” abots-taldean ere abesten jardundakoa da, Agurtzane Mentxaka soprano eta abots-teknikako irakasleak gidatutako emakume taldean. Musika klasikoa, boleroak, euskal kantak, jazza eta abarrak dira beraien errepertorioan jorratu dituzten estiloak. “Beti gustau izen jata kantatzie eta asko disfrutatzen dot. Hori da nik egittie nahi dotena: kantuaz gozatu eta gozatu erain”.Igone Amesti

 Erreferentziak 

 Kanpo estekak 

Kategoria:Mallabitarrak
Kategoria:Bizkaiko abeslariak
Kategoria:Emakume abeslariak
Kategoria:Euskal Herria Bilduko hautagaiak
Kategoria:Emakume musika-irakasleak